b"\n_START_ARTICLE_\nAcinonyx kurteni\n_START_PARAGRAPH_\n\xc2\xabAcinonyx kurteni\xc2\xbb \xc3\xa9s un f\xc3\xb2ssil falsificat de guepard descobert a la Xina. El nom cient\xc3\xadfic fou assignat a un crani que inicialment s'atribu\xc3\xad a una esp\xc3\xa8cie extinta de guepard que hauria estat end\xc3\xa8mica d'\xc3\x80sia durant el Plioc\xc3\xa8 superior. Hauria viscut fa 2,5\xe2\x80\x932,2\xc2\xa0Ma i existit durant uns 300.000 anys._NEWLINE_El 2008 s'anunci\xc3\xa0 el descobriment del f\xc3\xb2ssil, que segons els seus descriptors era l'esp\xc3\xa8cie d'Acinonyx m\xc3\xa9s antiga descoberta. A m\xc3\xa9s a m\xc3\xa9s, l'estudi conclogu\xc3\xa9 que els guepards aparegueren al Vell M\xc3\xb3n i no pas al Nou M\xc3\xb3n, com es pensava abans. Es creia que tenia alguns dels car\xc3\xa0cters del guepard actual, Acinonyx jubatus, com ara grans sins que li permetien agafar m\xc3\xa9s aire quan esprintava, mentre que les seves dents presentaven trets primitius._NEWLINE_Despr\xc3\xa9s d'una llarga pol\xc3\xa8mica sobre l'autenticitat del f\xc3\xb2ssil, el 2012 es demostr\xc3\xa0 que era una falsificaci\xc3\xb3."